**REPUBLIKA SRPSKA**

**VLADA**

**NACRT**

**ZAKON**

**O PRIVREMENOM IZDRŽAVANjU DJECE**

**REPUBLIKE SRPSKE**

**Banja Luka, maj 2022. godine**

**Nacrt**

**ZAKON**

**O PRIVREMENOM IZDRŽAVANJU DJECE**

**REPUBLIKE SRPSKE**

Član 1.

Ovim zakonom uređuje se pravo na privremeno izdržavanje i korisnici ovog prava, sticanje prava na privremeno izdržavanje i visina iznosa privremenog izdržavanja, postupak za ostvarivanje prava, isplata i povrat iznosa privremenog izdržavanja, osnivanje i nadležnost Fonda za privremeno izdržavanje djece Republike Srpske (u daljem tekstu: Fond), evidencija i nadzor i druga pitanja značajna za ostvarivanje prava na privremeno izdržavanje.

Član 2.

(1) Cilj ovog zakona je podrška Republike Srpske (u daljem tekstu: Republika) djeci čiji dužnici obaveze izdržavanja ne plaćaju ili neredovno plaćaju izdržavanje, kao i efikasnije ostvarivanje prava djeteta na izdržavanje.

(2) Cilj iz stava 1. ovog člana ostvaruje se osnivanjem i ovlašćenjem Fonda da vrši isplatu privremenog izdržavanja djeteta u skladu sa ovim zakonom, nakon čega Fond stupa u pravni položaj povjerioca obveznika izdržavanja.

Član 3.

Pojedini izrazi koji se koriste u ovom zakonu imaju sljedeće značenje:

1) djetetom se u smislu ovog zakona smatra lice do navršenih 18 godina, lice koje je navršilo 18 godina života sve do okončanja srednjeg obrazovanja, i lice nad kojim je produženo roditeljsko pravo, u skladu sa zakonom,

2) roditelj sa kojim dijete živi je roditelj kojem je sudskom odlukom povjereno vršenje roditeljskog prava,

3) dužnik obaveze izdržavanja je lice koje je izvršnom ispravom obavezano da doprinosi izdržavanju djeteta,

4) privremeno izdržavanje je privremeno plaćanje obaveze izdržavanja od strane Fonda umjesto od dužnika obaveze izdržavanja,

5) zakonski zastupnik djeteta je roditelj s kojim dijete živi ili drugo lice koje se stara o djetetu, u skladu sa zakonom,

6) izvršna isprava je izvršna sudska odluka,

7) iznos privremenog izdržavanja je iznos jednak dosuđenom doprinosu za izdržavanje iz izvršne isprave.

Član 4.

(1) Pravo na privremeno izdržavanje od strane Fonda ima dijete čiji dužnik obaveze izdržavanja na osnovu izvršne isprave ne izvršava ili djelimično izvršava obavezu izdržavanja, na način da nisu plaćena tri mjesečna obročna davanja i više mjesečnih obročnih davanja izdržavanja u posljednjih 12 mjeseci uzastopno ili sa prekidima, računajući od dana kada je pokrenut izvršni postupak.

(2) Pravo na privremeno izdržavanje pod uslovima propisanim ovim zakonom ima dijete državljanin Republike i BiH, bez obzira na prebivalište, kojem je to pravo utvrđeno izvršnom sudskom odlukom koju je donio sud u Republici i BiH ili strani sud, ako je odluku tog suda priznao domaći sud, po principu reciprociteta.

(3) Ministar porodice, omladine i sporta (u daljem tekstu: ministar) pravilnikom propisuje postupak ostvarivanja prava za isplatu privremenog izdržavanja djece iz sredstava Fonda.

Član 5.

(1) Prava iz ovog zakona su lična prava i ne mogu se prenositi na druga lica.

(2) Novčana potraživanja od dužnika obaveze izdržavanja u smislu ovog zakona ne mogu biti predmet obezbjeđenja, potraživanja ili prinudnog izvršenja po drugom osnovu i imaju prioritet u odnosu na sva druga potraživanja prema dužniku obaveze izdržavanja.

Član 6.

Pravo na privremeno izdržavanje nema dijete:

1) ako potraživanje izdržavanja na koje se odnosi izvršna isprava više ne postoji,

2) ako je na osnovu mjere iz porodičnopravne i socijalne zaštite smješteno u hraniteljsku porodicu, u ustanovu socijalne ili zdravstvene zaštite.

Član 7.

(1) Pravo na privremeno izdržavanje priznaje se djetetu od dana podnošenja zahtjeva Fondu.

(2) Pravo na privremeno izdržavanje traje sve dok obveznik izdržavanja ne počne izvršavati obavezu izdržavanja, a najduže do navršene 18. godine života djeteta ili do okončanja srednjeg obrazovanja lica koje je starije od 18 godina života ili do prestanka roditeljskog prava koje je produženo nad licem starijim od 18 godina, u skladu sa ovim zakonom.

Član 8.

Novčani iznos privremenog izdržavanja određuje se u visini iznosa određenog u izvršnoj ispravi.

Član 9.

(1) Postupak za ostvarivanje prava na privremeno izdržavanje Fond pokreće na zahtjev zakonskog zastupnika djeteta, ili na zahtjev organa starateljstva.

(2) Organ starateljstva je dužan po službenoj dužnosti podnijeti zahtjev za pokretanje postupaka iz stava 1. ovog člana kada zakonski zastupnik ne pokrene postupak za privremeno izdržavanje.

(3) Zahtjev za dodjelu sredstava podnosi se Fondu, a o podnesenom zahtjevu odlučuje se u upravnom postupku.

(4) Uz zahtjev iz stava 1. ovog člana obavezno se prilaže:

1) uvjerenje o državljanstvu djeteta,

2) izvršna isprava na osnovu koje je određeno izdržavanje,

3) dokaz da je zakonski zastupnik podnio prijedlog za izvršenje,

4) rješenje o izvršenju ili

5) da je podnesen zahtjev za prinudnu naplatu izdržavanja iz inostranstva.

(5) U postupku ostvarivanja prava na privremeno izdržavanje ne plaća se taksa.

Član 10.

(1) Rješenje o privremenom izdržavanju djeteta donosi direktor Fonda u roku od 15 dana od dana podnošenja zahtjeva.

(2) Rješenje iz stava 1. ovog člana sadrži:

1) ime, prezime i adresu obveznika izdržavanja,

2) podatke o zaposlenju i adresu poslodavca obveznika izdržavanja ukoliko je u radnom odnosu,

3) dospjeli neisplaćeni iznos potraživanja djeteta od obveznika izdržavanja i nalog za njegovu isplatu putem privremenog izdržavanja,

4) budući mjesečni iznos privremenog izdržavanja iz Fonda,

5) trajanje prava na privremeno izdržavanje,

6) ime i prezime i broj tekućeg računa djeteta, odnosno zakonskog zastupnika, u skladu sa zakonom,

7) nalog obvezniku izdržavanja da Fondu nadoknadi iznos u visini privremenog izdržavanja određenim rješenjem iz stava 1. ovog člana,

8) druge podatke koji se u konkretnom predmetu pojave kao podaci od značaja za ostvarivanje privremenog izdržavanja.

(3) U rješenju iz stava 1. ovog člana utvrđuje se da Fond isplatom iznosa privremenog izdržavanja stupa u pravni položaj povjerioca i da na njega prelaze potraživanja u visini isplaćenog iznosa privremenog izdržavanja uvećanog za iznos zakonske zatezne kamate i troškova upravnog i sudskog postupka.

(4) Rješenje iz stava 1. ovog člana dostavlja se zakonskom zastupniku djeteta, obvezniku izdržavanja i nadležnom javnom tužilaštvu na dalje postupanje u skladu sa propisima kojima je uređena oblast krivičnog zakonodavstva.

(5) Protiv rješenja iz stava 1. ovog člana dozvoljena je žalba Ministarstvu porodice, omladine i sporta (u daljem tekstu: Ministarstvo) putem Fonda u roku od 15 dana od dana dostavljanja rješenja.

(6) Žalbom se ne može pobijati osnov i visina zakonskog izdržavanja djeteta utvrđenog izvršnom ispravom.

(7) Žalba ne odgađa izvršenje rješenja o privremenom izdržavanju.

(8) Protiv drugostepenog rješenja o privremenom izdržavanju može se pokrenuti upravni spor.

Član 11.

Privremeno izdržavanje isplaćuje Fond na osnovu rješenja o priznatom pravu na privremeno izdržavanje, a to podrazumijeva:

1. ukupan iznos dospjelih a neisplaćenih potraživanja djeteta prema obvezniku izdržavanja i

2) ubuduće, u mjesečnim iznosima za mjesec u kome potraživanje dospijeva.

Član 12.

(1) Zahtjev za privremeno izdržavanje djeteta će se odbaciti zaključkom kao nepotpun ukoliko ne sadrži dokaze iz člana 9. stav 4. ovog zakona.

(2) Zahtjev će se odbiti rješenjem kao neosnovan ukoliko se u toku postupka utvrdi:

1) da nisu ispunjeni uslovi iz člana 4. st. 1. i 2. ovog zakona,

2) da postoji neka od činjenica iz člana 6. ovog zakona.

Član 13.

Zakonski zastupnik djeteta i obveznik izdržavanja dužni su bez odlaganja, a najkasnije u roku od 15 dana od dana nastanka promjene, prijaviti svaku promjenu koja utiče na ostvarivanje prava na privremeno izdržavanje.

Član 14.

(1) Direktor Fonda donosi rješenje o prestanku prava na privremeno izdržavanje iz Fonda kada se izmijene okolnosti na osnovu kojih je djetetu utvrđeno pravo na privremeno izdržavanje.

(2) U slučaju iz stava 1. ovog člana pravo na privremeno izdržavanje prestaje posljednjeg dana u mjesecu u kojem je nastala promjena.

(3) Rješenje iz stava 1. ovog člana dostavlja se zakonskom zastupniku djeteta i obvezniku izdržavanja.

(4) Protiv rješenja iz stava 1. dozvoljena je žalba Ministarstvu u roku od 15 dana od dana dostavljanja rješenja.

(5) Drugostepeno rješenje je konačno i protiv njega se može pokrenuti upravni spor.

Član 15.

(1) Zakonski zastupnik djeteta i obveznik izdržavanja mogu sporazumno podnijeti prijedlog Fondu za prestanak isplate privremenog izdržavanja iz Fonda, ako postignu sporazum o dobrovoljnoj isplati izdržavanja.

(2) Ako obveznik izdržavanja ponovo ne izvrši svoje obaveze izdržavanja, zakonski zastupnik može podnijeti novi zahtjev za isplatu privremenog izdržavanja iz Fonda.

Član 16.

Isplatom iznosa privremenog izdržavanja Fond stupa u pravni položaj povjerioca prema obvezniku izdržavanja i na njega prelaze potraživanja izdržavanja u visini isplaćenog iznosa privremenog izdržavanja uvećanog za iznos zakonske zatezne kamate i troškova postupka.

Član 17.

U postupku pred sudom radi ostvarivanja potraživanja iz člana 10. stav 3. ovog zakona Fond zastupa direktor ili lice koje on ovlasti.

Član 18.

(1) Izvršenje radi ostvarenja potraživanja Fonda sprovodi se u skladu sa propisima kojima se uređuje oblast izvršnog postupka.

(2) Do potpunog namirenja potraživanja od obveznika izdržavanja, obvezniku izdržavanja će se odbiti izdavanje putne isprave, odnosno putna isprava će se oduzeti, u skladu sa zakonom kojim se uređuje oblast izdavanja putnih isprava.

(3) U slučaju neizvršavanja obaveze namirenja potraživanja sprovodi se postupak zapljene i prodaje imovine u skladu sa propisima kojima je uređena oblast izvršnog postupka.

(4) U slučaju smrti obveznika izdržavanja za ispunjenje potraživanja Fonda odgovaraju njegovi nasljednici do visine vrijednosti naslijeđene imovine.

Član 19.

(1) Fond vodi evidenciju svih rješenja o privremenom izdržavanju djece.

(2) Ministar pravilnikom propisuje način vođenja evidencije iz stava 1. ovog člana.

Član 20.

(1) Osnivač Fonda je u ime Republike Vlada Republike Srpske (u daljem tekstu: Vlada).

(2) Fond ima svojstvo pravnog lica sa javnim ovlašćenjima.

(3) Na osnivanje, organizaciju i rad Fonda primjenjuje se zakon kojim se uređuje oblast javnih službi.

(4) Fond ima račun otvoren kod poslovne banke.

(5) Sjedište Fonda je u Banjoj Luci.

(6) Rad Fonda je javan.

(7) Fond ima pečat i druga obilježja, u skladu sa posebnim zakonom.

(8) Sredstva za početak rada Fonda obezbjeđuju se iz budžeta Republike.

Član 21.

(1) Vlada, na prijedlog Ministarstva, imenuje Upravni odbor Fonda, u skladu sa ovim zakonom i propisom kojim se uređuje oblast javnih službi.

(2) Upravni odbor Fonda ima pet članova imenovanih iz reda istaknutih naučnih radnika u oblasti porodičnog prava, ljudskih prava, stručnih radnika i profesionalaca iz oblasti zaštite prava djeteta i predstavnika udruženja čiji su ciljevi usmjereni na poboljšanje uslova za ostvarivanje prava djeteta.

(3) Pri imenovanju članova Upravnog odbora Fonda osiguraće se ravnopravna zastupljenost polova na način da je jedan od polova zastupljen sa najmanje 40%.

(4) Upravni odbor Fonda donosi, u skladu sa zakonom, statut i druga opšta akta koja se objavljuju u „Službenom glasniku Republike Srpske”.

(5) Upravni odbor Fonda nadležan je da:

1) prati namjensko trošenje sredstava Fonda,

2) sačinjava godišnji izvještaj o praćenju utroška sredstava Fonda i dostavlja ga Vladi na usvajanje,

3) blagovremeno informiše Ministarstvo i Vladu o nepravilnostima uočenim u postupku praćenja odobravanja sredstava za privremeno izdržavanje djece i predlaže načine njihovog prevazilaženja,

4) daje saglasnost na odluke direktora Fonda,

5) aktivno učestvuje u kreiranju mjera i aktivnosti kojima je cilj obezbjeđivanje sredstava za rad Fonda,

6) usvaja Poslovnik o radu Fonda,

7) učestvuje u promociji aktivnosti Fonda,

8) obavlja druge poslove u skladu sa posebnim zakonom.

(6) Članovi Upravnog odbora Fonda za svoj rad ne primaju naknadu.

Član 22.

(1) Vlada imenuje direktora Fonda, u skladu sa ovim zakonom i propisom kojim je uređena oblast javnih službi, nakon sprovedenog javnog konkursa.

(2) Mandat direktora Fonda traje četiri godine i može biti ponovo imenovan.

(3) Direktor rukovodi radom Fonda i zastupa i predstavlja Fond.

(4) Direktor je odgovoran za rad Fonda i za materijalno-finansijsko poslovanje Fonda.

Član 23.

Upravni nadzor nad sprovođenjem ovog zakona vrši Ministarstvo.

Član 24.

(1) Obveznik izdržavanja koji ne daje izdržavanje za lice koje je po zakonu dužno da izdržava krivično je odgovaran u skladu sa propisima kojima je uređena oblast krivičnog zakonodavstva.

(2) Zakonski zastupnik i obveznik izdržavanja kazniće se za prekršaj novčanom kaznom od 1.000 KM do 5.000 KM ako ne prijavi u roku utvrđenom članom 13. ovog zakona svaku promjenu koja utiče na ostvarivanje prava na privremeno izdržavanje iz Fonda.

Član 25.

Ministar će u roku od 90 dana od dana stupanja na snagu ovog zakona donijeti:

1) Pravilnik o postupku ostvarivanja prava na privremeno izdržavanje djece iz sredstava Fonda (član 4. stav 3),

2) Pravilnik o načinu vođenja evidencije Fonda o privremenom izdržavanju djece (član 19. stav 2).

Član 26.

Ovaj zakon se objavljuje u „Službenom glasniku Republike Srpske“, a stupa na snagu 1. januara 2023. godine.

Broj: PREDSJEDNIK

Datum: NARODNE SKUPŠTINE

Nedeljko Čubrilović

**OBRAZLOŽENJE**

**NACRTA ZAKONA O PRIVREMENOM IZDRŽAVANJU DJECE**

**REPUBLIKE SRPSKE**

**I USTAVNI OSNOV ZA DONOŠENJE ZAKONA**

Ustavni osnov za donošenje Zakona o privremenom izdržavanju djece Republike Srpske sadržan je u Ustavu Republike Srpske. Ustavom Republike Srpske, dio Ljudska prava i slobode, članom 36. utvrđuje se da: „Porodica, majka i dijete imaju posebnu zaštitu. Brak i odnosi u braku i porodici uređuju se zakonom. Pravo je čovjeka da slobodno odlučuje o rađanju djece. Roditelji imaju pravo i dužnost da se staraju o podizanju i vaspitanju svoje djece. Djeca su dužna da se staraju o svojim roditeljima kojima je potrebna pomoć. Djeca rođena van braka imaju jednaka prava i dužnosti kao i djeca rođena u braku. Maloljetnici o kojima se roditelji ne staraju, kao i lica koja nisu u mogućnosti da se sama staraju o sebi i zaštiti svojih prava i interesa, imaju posebnu zaštitu.“ Članom 70. stav 1. tačka 2. Ustava Republike Srpske propisano je da Narodna skupština donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I**

**PRAVILIMA NORMATIVNOPRAVNE TEHNIKE**

Prema Mišljenju Republičkog sekretarijata za zakonodavstvo broj: 22.04-020-1488/22 od 13. maja 2022. godine, ustavni osnov za donošenje ovog zakona sadržan je u članu 36. Ustava Republike Srpske, prema kojem je utvrđeno da porodica, majka i dijete imaju posebnu zaštitu, da se brak i odnosi u braku i porodici uređuju zakonom, da je pravo čovjeka da slobodno odlučuje o rađanju djece, da roditelji imaju pravo i dužnost da se staraju o podizanju i vaspitanju svoje djece, da su djeca dužna da se staraju o svojim roditeljima kojim je potrebna pomoć, da djeca rođena van braka imaju jednaka prava i dužnosti kao i djeca rođena u braku i da maloljetnici o kojima se roditelji ne staraju, kao i lica koja nisu u mogućnosti da se sama staraju o sebi i zaštiti svojih prava i interesa, imaju posebnu zaštitu. Ustavni osnov je sadržan i u Amandmanu XXXII na član 68. stav 1. t. 12) i 18) Ustava Republike Srpske, prema kojima Republika uređuje i obezbjeđuje, između ostalog, brigu o djeci i druge odnose od interesa za Republiku i u članu 70. stav 1. tačka 2. Ustava Republike Srpske, kojim je propisano da Narodna skupština Republike Srpske donosi zakone, druge propise i opšte akte.

Obrađivač Zakona je u skladu sa članom 41. stav. 1 tačka 5. Pravila za izradu zakona i drugih propisa Republike Srpske („Službeni glasnik Republike Srpske“, broj 24/14), u Obrazloženju Zakona naveo razloge za donošenje posebnog Zakona o privremenom izdržavanju djece Republike Srpske. U vezi s tim, istaknuto je da je osnovni razlog za donošenje ovog zakona sadržan u potrebi za unapređenjem položaja djece kojima je potrebna podrška Republike da ostvare zakonsko pravo na izdržavanje. Obrađivač je naveo da je veliki broj incijativa upućen od udruženja koja se bave zaštitom prava djece i roditelja, zakonskih zastupnika koji su onemogućeni u ostvarivanju prava na izdržavanje djece, te da je cilj prevazilaženje ovog evidentnog društvenog problema i da je potrebno ovu materiju urediti posebnim zakonom.

Ovim zakonom uređuju se korisnici prava na privremeno izdržavanje sticanje prava na privremeno izdržavanje i visina iznosa privremenog izdržavanja, postupak za ostvarivanje prava, isplata i povrat iznosa privremenog izdržavanja, osnivanje i nadležnost Fonda za privremeno izdržavanje djece Republike Srpske, evidencija i nadzor i druga pitanja značajna za ostvarivanje prava na privremeno izdržavanje.

Republički sekretarijat za zakonodavstvo razmotrio je Nacrt zakona i obrađivaču dao određene primjedbe i sugestije s ciljem usklađivanja predloženog teksta Nacrta zakona sa pravnim sistemom i Pravilima za izradu zakona i drugih propisa Republike Srpske.

Obrađivač Zakona je usvojio navedene primjedbe i sugestije i ugradio ih u tekst Zakona.

Republički sekretarijat za zakonodavstvo konstatuje da je obrađivač u Obrazloženju Zakona naveo da je postupio u skladu sa Smjernicama za postupanje republičkih organa uprave o učešću javnosti i konsultacijama u izradi zakona („Službeni glasnik Republike Srpske“, br. 123/08 i 73/12) i prilikom izrade zakona pribavio prijedloge i sugestije zainteresovanih lica, te ih ugradio u tekst Nacrta zakona.

Budući da je predmetni Zakon usaglašen sa Ustavom, pravnim sistemom Republike Srpske i Pravilima za izradu zakona i drugih propisa Republike Srpske, mišljenje Republičkog sekretarijata za zakonodavstvo je da se Nacrt zakona o privremenom izdržavanju djece Republike Srpske može uputiti dalje na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj: Broj: 17.03-020-1492/22, od 12. maja 2022. godine, a nakon uvida u propise Evropske unije i analize odredaba Nacrta zakona o privremenom izdržavanju, nije ustanovljeno da postoje relevantni obavezujući sekundarni izvori prava EU koji uređuju materiju dostavljenog nacrta. Zbog toga u Izjavi o usklađenosti stoji ocjena „neprimjenjivo“.

Predmetnim zakonom efikasnije se ostvaruje pravo djeteta na izdržavanje kao i pružanje podrške djeci čiji dužnici obaveze izdržavanja ne plaćaju ili neredovno plaćaju izdržavanje. Pored ostalog uređuje se osnivanje i nadležnost Fonda za privremeno izdržavanje djece Republike Srpske, sticanje prava i visina iznosa na privremeno izdržavanje, isplata i povrat iznosa privremenog izdržavanja, finansiranje Fonda, evidencija i nadzor te druga pitanja značajna za ostvarivanje prava na privremeno izdržavanje.

Prilikom izrade Nacrta obrađivač je u dijelu ostalih izvora prava EU, uzeo u obzir Konvenciju o međunarodnom namirenju izdržavanja djeteta i drugim oblicima porodičnog izdržavanja usvojenu 23. novembra 2007. godine[[1]](#footnote-1).

U dijelu prakse i standarda Savjeta Evrope obrađivač je imao u vidu Evropsku konvenciju za zaštitu ljudskih prava i osnovnih sloboda – Protokol br. 7[[2]](#footnote-2), gdje je članom 5. utvrđeno da supružnici u slučaju raskida braka imaju jednaka prava i odgovornosti u odnosu prema djeci.

U daljem normiranju obrađivač je konsultovao Konvenciju UN o pravima djeteta, usvojenu na Generalnoj skupštini UN 20. novembra 1989. godine, koja je stupila na snagu 2. septembra 1990. godine[[3]](#footnote-3) i član 16. stav 3. Univerzalne deklaracije o ljudskim pravima[[4]](#footnote-4).

**IV RAZLOZI ZA DONOŠENJE ZAKONA**

Osnovni razlog za donošenje Zakona o privremenom izdržavanju djece Republike Srpske jeste potreba za unapređenjem položaja djece kojima je potrebna podrška Republike da ostvare zakonsko pravo na izdržavanje. U tom smislu, a na inicijativu velikog broja udruženja, odnosno njihovih predstavnika koji se bave zaštitom prava djece i roditelja, zakonskih zastupnika koji su onemogućeni u ostvarivanju prava na izdržavanje djece, Vlada Republike Srpske, radi prevazilaženja ovog evidentnog društvenog problema, zadužila je Ministarstvo porodice, omladine i sporta da pripremi inicijalno zakonsko rješenje – Nacrt zakona, koji će razmotriti Narodna skupština Republike Srpske.

**V OBRAZLOŽENJE PREDLOŽENIH RJEŠENJA**

Članom 1. definisan je predmet ovog zakona.

Članom 2. definisan je cilj Zakona, koji se ostvaruje osnivanjem i ovlašćenjem Fonda na isplatu privremenog izdržavanja djeteta.

Članom 3. definisani su pojedini izrazi i pojmovi koji se koriste u ovom zakonu.

Članom 4. propisano je ko ima pravo na privremeno izdržavanje, te da će ministar porodice, omladine i sporta posebnim podzakonskim aktom propisati postupak ostvarivanja ovog prava za isplatu privremenog izdržavanja djece iz sredstava Fonda.

U članu 5. propisano je da su prava iz ovog zakona lična prava i ne mogu se prenositi na druga lica, te da novčana potraživanja od dužnika obaveze izdržavanja ne mogu biti predmet obezbjeđenja, potraživanja ili prinudnog izvršenja po drugom osnovu i imaju prioritet u odnosu na sva druga potraživanja prema dužniku obaveze izdržavanja.

Članom 6. propisano je u kom slučaju dijete nema pravo na privremeno izdržavanje.

Članom 7. propisano je od kada se priznaje pravo na privremeno izdržavanje, kao i trajanje ovog prava, dok je članom 8. definisan novčani iznos privremenog izdržavanja.

Članom 9. definisan je postupak za ostvarivanje prava na privremeno izdržavanje, te kada organ starateljstva po službenoj dužnosti podnosi zahtjev za pokretanje postupka. Propisano je i da se zahtjev za dodjelu sredstava upućuje Fondu i dokumentacija koja se obavezno prilaže uz zahtjev.

Članom 10. propisan je rok u kome direktor Fonda donosi rješenje o privremenom izdržavanju, sadržaj rješenja, kome se dostavlja rješenje, te mogućnost podnošenja žalbe protiv rješenja.

Članom 11. propisano je da Fond na osnovu rješenja o priznatom pravu privremeno izdržavanje isplaćuje odjednom, za dospjela a neisplaćena potraživanja i ubuduće, u mjesečnim iznosima za mjesec u kome potraživanje dospijeva.

Članom 12. propisano je u kojim slučajevima se odbija zahtjev za privremeno izdržavanje.

Članom 13. propisana je obaveza prijave svake promjene koja utiče na ostvarivanje prava na privremeno izdržavanje.

Članom 14. propisano je da u slučaju izmjene okolnosti na osnovu kojih je djetetu utvrđeno pravo na privremeno izdržavanje Direktor fonda donosi rješenje o prestanku prava na privremeno izdržavanje iz Fonda, te kada prestaje ovo pravo, kome se dostavlja rješenje, te mogućnost podnošenja žalbe protiv tog rješenja.

Članom 15. propisana je mogućnost da zakonski zastupnik djeteta i obveznik izdržavanja sporazumno podnesu prijedlog Fondu za prestanak isplate privremenog izdržavanja ukoliko postignu sporazum o dobrovoljnoj isplati izdržavanja, te mogućnost podnošenja novog zahtjeva ukoliko obveznik izdržavanja ponovo ne izvrši svoje obaveze.

Članom 16. propisano je da isplatom privremenog izdržavanja Fond stupa u pravni položaj i na njega prelaze potraživanja izdržavanja u visini isplaćenog iznosa uvećanog za iznos zatezne kamate i troškova postupka.

Članom 17. propisano je da u postupku radi ostvarenja potraživanja Fond zastupa Pravobranilaštvo Republike Srpske.

Članom 18. propisan je način izvršenja radi ostvarenja potraživanja Fonda, te da će se do potpunog namirenja potraživanja obvezniku odbiti izdavanje putne isprave, odnosno putna isprava će se oduzeti, u skladu sa zakonom kojim se uređuje oblast izdavanja putnih isprava.

Članom 19. definisano je vođenje evidencije rješenja o privremenom izdržavanju djece, te da će ministar porodice, omladine i sporta posebnim podzakonskim aktom propisati način vođenja te evidencije.

Članom 20. definisan je osnivač Fonda, sjedište Fonda, kao i da Fond ima svojstvo pravnog lica, račun otvoren kod poslovne banke, pečat i druga obilježja u skladu sa zakonom, te da se sredstva za početak rada Fonda obezbjeđuju iz budžeta Republike.

Članom 21. propisano je imenovanje Upravnog odbora Fonda, kao i njegove nadležnosti i obaveze, a članom 22. način imenovanja direktora Fonda i njegove nadležnosti i obaveze.

Članom 23. propisane su kaznene odredbe.

Članom 24. propisan je nadzor nad sprovođenjem ovog zakona.

Članom 25. propisan je rok za donošenje podzakonskih akata koji su definisani ovim zakonom.

Članom 26. propisuje se stupanje na snagu ovog zakona.

**VI PROCJENA UTICAJA ZAKONA, DRUGIH PROPISA I OPŠTIH AKATA NA UVOĐENJE NOVIH ILI UKIDANJE POSTOJEĆIH**

**FORMALNOSTI KOJE OPTEREĆUJU PRIVREDNO POSLOVANJE**

Uvidom u sprovedeni proces metodologije kratke procjene uticaja propisa na Nacrt zakona o privremenom izdržavanju djece Republike Srpske, Ministarstvo privrede i preduzetništva, u Mišljenju broj: 18.06-020-1496/22 od 16. maja 2022. godine, konstatuje da:

* Nacrt zakona nije planiran programima rada Vlade i Narodne skupštine Republike Srpske.
* Obrađivač pravilno analizirao postojeće stanje i definisao problem u Obrascu o sprovođenju skraćenog PUP-a, te da je problem sastavni dio „Razloga za donošenje ili izmjenu i/ili dopunu zakona“.
* Obrađivač pravilno definisao ciljeve koji se želi postići donošenjem zakona.

U pogledu sprovođenja procesa konsultacija, obrađivač navodi da su sprovedene interresorne konsultacije kao i konsultacije sa udruženjima koja su iskazala zainteresovanost za predmetnu materiju. Takođe, održana je stručna rasprava 05. aprila 2022. godine.

Kod utvrđivanja opcija za rješavanje problema, obrađivač navodi da je regulatorna promjena jedina opcija za rješavanje problema i ostvarenje ciljeva.

U vezi sa uticajem na poslovno okruženje, obrađivač navodi da Nacrt zakona nema direktnog uticaja na poslovno okruženje.

U vezi sa uticajem na javne budžete, obrađivač navodi da su za sprovođenje Nacrta zakona potrebna inicijalna sredstva od 1.000.000,00 KM iz budžeta za finansiranje stvorenih obaveza roditelja – obveznika izdržavanja, što će se vršiti putem Fonda za privremeno izdržavanje djece koji se osniva ovim zakonom, ali će se navedeni iznos kontinuirano nadomirivati kroz regresne zahtjeve – potraživanje Fonda od roditelja u čije ime je obaveza izdržavanja privremeno preuzeta. Za kadrovsko i administrativno funkcionisanje Fonda troškovi će iznositi 250.000,00 KM na godišnjem nivou.

U vezi sa socijalnim uticajima, obrađivač navodi da će Nacrt zakona imati pozitivan uticaj na posebno ranjivu grupu – kategoriju roditelja koja samostalno brinu i staraju se o svojoj djeci bez podrške od strane drugog roditelja kome je ta obaveza utvrđena na osnovu izvršne sudske odluke. Donošenjem ovog propisa uspostavlja se mehanizam koji bi garantovao isplatu za izdržavanje djeteta u slučaju kada roditelj koji ne vrši roditeljsko pravo odbija ili ne može da ispuni zakonsku obavezu. Sve navedeno doprinijeće većoj socijalnoj uključenosti djece i omogućiće im bolji pristup obrazovnim i kulturnim sistemima.

U vezi sa uticajem na životnu sredinu, obrađivač je naveo da Nacrt zakona nema direktnih uticaja.

Kada je u pitanju sprovođenje propisa, obrađivač je naveo da će za primjenu propisa odgovoran biti Fond za privremeno izdržavanje djece Republike Srpske i Ministarstvo porodice, omladine i sporta.

Kada je u pitanju uticaj zakona na uvođenje, izmjenu i ukidanje formalnosti, obrađivač je naveo da Nacrt zakona predviđa uvođenje nove formalnosti Rješenje o privremenom izdržavanju čija je svrha sticanje i ostvarivanje prava djeteta na privremeno izdržavanje.

Ministarstvo privrede i preduzetništva utvrdilo je da je obrađivač, prilikom primjene skraćenog procesa procjene uticaja propisa, postupio u skladu s metodologijom propisanom u t. VI i VIII Odluke o sprovođenju procesa procjene uticaja propisa u postupku izrade propisa.

Sugeriše se obrađivaču da postupi u skladu sa tačkom XV Odluke o sprovođenju procesa procjene uticaja propisa prilikom izrade podzakonskih akata.

**VII UČEŠĆE JAVNOSTI I KONSULTACIJE U IZRADI ZAKONA**

U izradi Nacrta zakona o privremenom izdržavanju djece Republike Srpske učestvovali su članovi Radne grupe imenovani Rješenjem ministra porodice, omladine i sporta u sastavu:

1. Bosiljka Bošnjak, Ministarstvo porodice, omladine i sporta,
2. Tamara Marić, Ministarstvo pravde,
3. Vladimir Makarić, Ministarstvo zdravlja i socijalne zaštite,
4. Slobodanka Lolić, Ministarstvo unutrašnjih poslova,
5. Nebojša Savanović, Odbor za pitanje djece, mladih i sporta Narodne skupštine Republike Srpske,
6. Bojan Arula, Centar za socijalni rad Banja Luka,
7. Draženka Kudra, Osnovni sud Banja Luka,
8. Darko Radić, Pravni fakultet Univerziteta u Banja Luci,
9. Slobodanka Radić, Humanitarno udruženje samohranih roditelja „Osmijeh anđela“ Prijedor,
10. Ivanka Marković, Pravni fakultet Univerziteta u Banjoj Luci, Zakonodavni odbor Narodne skupštine Republike Srpske.

U procesu izrade Nacrta zakona vršene su konsultacije sa ministarstvima koja, u okviru svojih resornih nadležnosti, u značajnoj mjeri doprinose poboljšanju položaja djece u Republici Srpskoj, njihovom socijalnom položaju i zaštiti svih Ustavom i zakonom utvrđenih prava, kao i udruženja odnosno njihovih predstavnika koji se bave zaštitom prava djece i roditelja, zakonskih zastupnika koji su onemogućeni u ostvarivanju prava na izdržavanje djece.

Prilikom izrade Nacrta zakona ispunjeni su uslovi iz člana 4. Smjernica za postupanje republičkih organa uprave o učešću javnosti i konsultacijama u izradi zakona („Službeni glasnik Republike Srpske“, br. 123/08 i 73/12).

**VIII FINANSIJSKA SREDSTVA I EKONOMSKA OPRAVDANOST**

**DONOŠENJA ZAKONA**

Za sprovođenje Nacrta zakona o privremenom izdržavanju djece Republike Srpske neophodna su dodatna sredstva iz budžeta Republike Srpske, u iznosu od 1.250.000 KM i to 1.000.000 KM kao inicijalna sredstva za rad Fonda, odnosno isplatu privremenog izdržavanja koja će se u regresnoj naplati potraživanja obnavljati i 250.000 KM za administriranje rada Fonda.

1. *Convention on the International Recovery of Child Support and Other Forms of Family Maintenance (Concluded 23 November 2007)* [↑](#footnote-ref-1)
2. *European Convention for the Protection of Human Rights and Fundamental Freedoms – Protocol No. 7. to The*

   *Convention (article 5, equality between spouses* [↑](#footnote-ref-2)
3. *Convention on the Rights of the Child, adopted at UN General Assembly at 20 November 1989, entry into force*

   *2 September 1990* [↑](#footnote-ref-3)
4. *The Universal Declaration of Human Rights (article 16.3)* [↑](#footnote-ref-4)